
Slik sluttet forrige bok,
Hjertesorg:

Lorentz rettet seg opp. – Jeg tror det er på høy tid med en forklaring, mor, sa han bryskt da tjenestepiken hadde forsvunnet. – Hvorfor har du samlet oss her i kveld? Hva er det som skjer?

Dora kikket spent bort på svigermoren. Fru Blix hadde stanset opp ute på gulvet, og armene hang slapt ned ved siden hennes. – Din far har spekulert blant annet i eiendommer og gjort noen dårlige investeringer de siste årene, begynte hun lavmælt.

– Ja vel? Lorentz rynket pannen. – Det er ikke godt nytt, men det kan vel skje.

– Det viser seg også at han har spilt fra seg en del verdier, fortsatte fru Blix. – Store verdier.

Dora kjente hvordan Lorentz stivnet ved siden av henne. Hadde han ikke ant noe i det hele tatt om hvordan det sto til? Hadde herr Blix greid å skjule det også for ham, enda de arbeidet sammen i handelen?

– Vi hadde et oppgjør for to år siden, og han lovte bot og bedring, men … Svigermorens ansikt mørknet. – Det varte ikke lenge, kan man vel si. For en stund siden fikk jeg dette brevet. Hun tok hånden ned i kjolelommen, og like etter holdt hun en konvolutt og et sammenbrettet papir opp foran dem.

Dora kjente den straks igjen. Det var den samme konvolutten som hun hadde sett den dagen svigermoren mottok brevet uten avsender. Det samme brevet som hadde fått henne til å segne sammen like etter.

Fru Blixʼ stemme var hes da hun fortsatte. – Det lister opp ulike verdier, eiendommer, skip og handelsvarer. Ting som nylig har vært i vår besittelse, men som ikke lenger er det.

– Hva mener du? Det var Regitte som spurte denne gangen.

Fru Blix lo en tørr, liten latter. – Jeg mener akkurat det jeg sier. De har vært våre, og er det ikke lenger. De er solgt eller belånt, tapt i spill eller sløst bort i det skjulte.

– Hvor ille er dette egentlig, mor? spurte Lorentz, tilkjempet rolig.

– Ille. Fru Blix trakk pusten dypt og lukket øynene. – For å gjøre en lang historie kort, så … Så står vi i fare for å miste alt. Om ikke lenge står vi sannsynligvis på bar bakke.


Persongalleri

Husmannsplassen Nordistua, Aafjord

Iver (død), søstrenes far

Anna (død), hans kone, søstrenes mor

Nils Nilsen, søstrenes stefar

Oline, 21 år

Marie, 18 år

Vertshuset Havhesten, Ila

Madam Meyer, vertshusets eierinne

Lydia, hennes datter, gift med Kalle

Gunelie (død), vertshusjente

Jodda, vertshusjente

Berte, vertshusjente

Litj-Hans, altmuligmann

Holger Jacobsen, sønn av Madam Meyers avdøde ektemann

 

Familien Graff, Søgaden

Ernst Wilhelm, kjøpmann

Sophie Amalie, hans kone

Johan Wilhelm, deres sønn og arving

Dorothea (Dora), deres datter, gift med Lorentz

Blix

Wilhelmina (Mina), Doras og Johan Wilhelms

kusine

Familien Hegge, Holstveita

Josefa, byens jordmor

Anton, politibetjent

Kanutte, deres fosterdatter

Familien Blix, Kongens gade

Herr og fru Blix

Lorentz Blix, eldste sønn, gift med Dora

Regitte Blix, hans søster

Enkeltskillingsveita

Petternelle (Nelle), Maries venninne

Trygve, Nelles ektemann

Ingeborg Marie, deres lille datter

Augustinius, Nelles lillebror

Ingeborg, Nelles og Augustiniusʼ mor

Andre

Kirsti, Maries venninne fra tukthuset

Peder Haugen, husmannssønn fra Aafjord

Gabriel Lind, maler

Kalle, Lydias ektemann

Simon Hartmann, fru Blixʼ bror, eier lystgården

på Lade

Abraham, vognmann

Laupar-Lisa, byens største sladrekjerring

Enkefru Bruse, Doras gudmor

Enkefru Anker, tidligere eierinne av Amaliefryd

Enkefru Emerence Klacken, fra Christianssund

Fredrik Gyldensteen, Emerences bror, Regittes

ungdomskjæreste

Krafse– Magda, ufaglært hjelpekone i byen

Historiske personer

Robertus Stephanus Henrici, byens stadsfysikus

Johan Daniel Berlin, byens stadsmusikant

Andreas Porsanger, prest i Hospitalskirken

Søren Madsen Næbell, byens politimester

